Måling: Ap faller kraftig på den siste politiske meningsmålingen. Dette åpner for økt innflytelse for Rødt og Miljøpartiet De Grønne.

Måling

Aps oppslutning går tilbake med fem prosent fra mai til juni, ifølge en måling gjort for Klassekampen og Nationen. Med rekordlave 28,5 prosent av velgerne i ryggen beholder Ap-leder Jonas Gahr Støre bare så vidt et rødgrønt flertall. For å feie Høyre og Frp ut av regjeringskontorene måtte han ha søkt hjelp fra småpartiene.

Politisk måling: • På Klassekampens meningsmåling i juni er oppslutningen om blokkene fordelt slik: • Rødgrønn: Ap (28,5 prosent), Sp (12,1 prosent) og SV (4,7 prosent) – 84 mandater. • Borgerlig: Høyre (25,5 prosent), Frp (14,4 prosent), KrF (4,4 prosent) og Venstre (3 prosent) – 83 mandater. • På vippen: Rødt (2,5 prosent) og MDG (3,2 prosent) – to mandater. • Målingen er utført av Norfakta for Klassekampen og Nationen 6.–7. juni. 1002 har svart. Feilmarginen er på inntil 3,1 prosent.

Trenger hjelp

Sammen med Sp og SV gir målinga de rødgrønne 84 stortingsmandater, som betyr at de mangler ett mandat for å sikre flertallet. Dette kan komme fra enten Rødt eller Miljøpartiet De Grønne (MDG), som på målinga får inn én person hver på Stortinget. Disse to partiene kan dermed avgjøre hvilken type regjering Støre danner til høsten.

MDG og Rødt har nemlig svært ulike krav for å stille seg bak Støre som statsminister.

Vil ikke være dørmatte

– Det viktigste å få på plass er en politikk som reduserer forskjellene, sier Rødt-leder Bjørnar Moxnes.

Han karakteriserer et liv på vippen i Stortinget som «en drømmesituasjon».

– Da kan vi dra politikken i riktig retning også på nasjonalt nivå, sier Moxnes, som siden kommunevalget i 2015 har brukt posisjonen på vippen av Oslo-politikken til å stanse velferdsprofitører, ta tilbake tjenester i kommunal regi og få til et tettere samarbeid med fagbevegelsen.

Han er svært glad for at Rødt det siste året har hatt stigende kurs på de nasjonale gjennomsnittene av målingene. I mars og april ville partiet ifølge Klassekampens måling ha fått inn to representanter på Stortinget.

Moxnes vil imidlertid ikke tas for gitt av Ap:

– Rødt vil ikke være garantist for en Støre-regjering hvis den viderefører støtten til velferdsprofitørene, sier Moxnes, som lover å være med på å bytte ut den borgerlige regjeringen.

Samtidig gir han ingen blankofullmakt for fire år med Ap:

– Vi vil gi vår støtte til ny politikk, men ikke være dørmatte for noen.

Ingen flere nye oljefelt

MDG har til nå sagt at partiet kan støtte både en rødgrønn og borgerlig regjering, men at et samarbeid som involverer Frp er «helt utelukket».

– MDG er det partiet som kommer til å være mest konsekvente på å stille krav som gradvis drar oss ut av oljealderen og inn i det grønne skiftet. Vi har ett ultimatum, og det er at vi ikke vil tillate åpning av nye miljøskadelige oljefelt, sier MDG-talsperson Rasmus Hansson.

På målingen får MDG 3,2 prosents oppslutning og én representant på Stortinget. Målingene fra det siste halve året viser stigning, og partiet har satt oppslutning på 5 prosent som et mål for valgkampen. Hansson håper på en større stortingsgruppe.

– Men vippen er vippen, og det skal vi bruke for alt det er verdt, sier Hansson.

Vil forhandle

Arbeiderpartiet karakteriserer dagens måling som «for dårlig», men er glad målinger over flere måneder har vist at Høyre og Frp mister flertallet:

– Min beskjed til partiapparatet er at det blir en knalltøff jobb og et jevnt løp fram mot valget, sier partisekretær Kjersti Stenseng – som ikke vil ikke si hvem Ap foretrekker som regjeringspartnere:

– Vi er åpne for å samarbeide med de partiene i sentrum-venstre som ønsker å fjerne den borgerlige regjeringen og ha Jonas Gahr Støre som leder, sier Stenseng.

Til tross for et fall på 5 prosent i Klassekampens måling, er hun optimistisk. På Poll of polls’ oversikt over det nasjonale snittet av målinger, får Ap i juni en oppslutning på 32,8 prosent, og faller kun 1 prosent fra forrige måling.

– Om du må velge mellom å ha Rødt eller MDG på vippen, som krever tiltak mot Forskjells-Norge eller ingen flere nye oljefelt, hvem velger du?

– Hvem vi eventuelt skal samarbeid med må vi komme tilbake til. Men hvis Rødt mener at det er viktigst å få ned forskjellene i Norge, er jeg helt enig i det, sier Stenseng – som understreker at «måling er måling», og at Ap vil ta forhandlingene etter at valgresultatet foreligger:

– Vi må tenke på den målingen som faktisk teller og det er resultatet på valgdagen.

Tapt borgerlig flertall

Målingen viser ellers at de blåblå ikke har flertallet bak seg. Høyre og Frp går litt fram, til henholdsvis 25,5 prosent og 14,4 prosent, men begge ligger under valgresultatet fra 2013. Venstre synker til 3 prosent og KrF til 4,4 prosent.

fridag@klassekampen.no